Diari Oficial de la Generalitat Valenciana


Sumari del DOGV 4841, del 14-09-2004 (2004/9267)

ACORD de 10 de setembre, del Consell de la Generalitat, pel qual s'adopten mesures per a pal·liar els danys ocasionats com a conseqüència de les pluges de setembre de 2004.
----------------------------------------------------------------------------------------------------------------------------------------------------------------------------

### Dades del document

Número de DOGV
:   4841

Data del DOGV
:   14-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9267


Data del document
:   10-09-2004

Organisme emissor
:   Presidència de la Generalitat

Tipus de document
:   Acord

Descriptors 

:   * municipi
    * condicions atmosfèriques
    * inundació

ACORD de 10 de setembre, del Consell de la Generalitat, pel qual s'adopten mesures per a pal·liar els danys ocasionats com a conseqüència de les pluges de setembre de 2004. [2004/F9267]
  
El Consell de la Generalitat, en la reunió del dia 10 de setembre de 2004, va adoptar l'acord següent:
  
Les intenses pluges caigudes en determinats municipis de la Comunitat Valenciana durant el mes de setembre d'enguany han ocasionat importants pèrdues en les infraestructures públiques i en els sectors productius. És necessari arbitrar mesures extraordinàries per a facilitar als afectats la renovació dels elements deteriorats, a fi de pal·liar el dany patit, així com portar a cap les mesures oportunes per al restabliment normal dels béns públics afectats.
  
Per això, a iniciativa conjunta del vicepresident del Consell de la Generalitat i els consellers d'Economia, Hisenda i Ocupació; Justícia i Administracions Públiques; Infraestructures i Transport; Empresa, Universitat i Ciència; Agricultura, Pesca i Alimentació, i Turisme, i a proposta del president de la Generalitat, el Consell de la Generalitat
  
ACORDA
  
Primer
  
Mostrar el suport i la solidaritat del Consell de la Generalitat als afectats per les recents inundacions conseqüència de les pluges torrencials dels dies 3 al 7 de setembre.
  
Segon
  
Donar suport als municipis afectats que exigisquen al Govern de la Nació l'adopció de mesures extraordinàries per a reparar els danys causats per estes pluges.
  
Tercer
  
Reclamar al Govern de la Nació l'aprovació immediata d'un reial decret-llei sobre mesures urgents per a reparar els danys produïts a les províncies de Castelló i València per les recents pluges torrencials, i que continga, almenys, les mesures següents:
  
?Indemnització de danys en produccions agrícoles i ramaderes.
  
?Beneficis fiscals en IAE, IBI i taxes, amb compensació a càrrec de l'estat de la minva d'ingressos que estos beneficis fiscals suposen per a les entitats locals.
  
?Reduccions fiscals en l'IRPF per a les explotacions agropecuàries.
  
?Beneficis en matèria laboral i de Seguretat Social.
  
?Ajudes d'emergència per a habitatges i locals.
  
?Línies preferencials de crèdit de l'ICO.
  
El contingut i extensió d'estes mesures no serà inferior a les previstes en els reials decrets-llei 1/2001, 3/2001, 7/2001, 3/2003, 5/2003 i 6/2003, aprovats pel Govern de la Nació per a reparar els danys produïts per diferents catàstrofes naturals.
  
Quart
  
Declarar municipis afectats per les pluges de setembre de 2004 els de les províncies de Castelló i València que seran determinats per resolució del conseller de Justícia i Administracions Públiques.
  
Cinqué
  
Instar la Conselleria d'Infraestructures i Transport perquè, de forma immediata, porte a cap totes les obres que siguen necessàries per a restablir el funcionament normal de les infraestructures públiques gestionades per este departament que hagen sigut danyades, especialment les infraestructures hidràuliques.
  
Sisé
  
1. Instar la Conselleria d'Empresa, Universitat i Ciència perquè, mitjançant orde, establisca el règim de concessió d'ajudes per a pal·liar els danys causats per les intenses pluges de setembre de 2004 en el sector de comerç i reparació.
  
2. Les ajudes hauran d'anar destinades a finançar les inversions que realitzen les pimes, especialment del sector comerç, per a renovar l'equipament afecte a l'activitat empresarial.
  
3. Les ajudes es materialitzaran mitjançant subvencions que podran arribar al 30% de la inversió considerada susceptible de suport.
  
Seté
  
Instar la Conselleria d'Agricultura, Pesca i Alimentació perquè, de forma immediata, procedisca a la reparació dels camins rurals afectats.
  
Huité
  
Instar la Conselleria de Territori i Habitatge perquè, de forma immediata, porte a cap les actuacions necessàries per a restablir el funcionament normal de les pistes forestals danyades.
  
Nové
  
Instar la Conselleria de Turisme perquè, de forma immediata, repose els elements de la infraestructura turística del litoral afectats.
  
Deu
  
Als efectes previstos en l'article 72 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, tindran la consideració d'obres, servicis, adquisicions o subministraments d'emergència els de reparació o manteniment del servici d'infraestructures i equipaments, així com les obres de reposició de béns perjudicats per les pluges.
  
Onze
  
Instar la Conselleria d'Economia, Hisenda i Ocupació perquè adopte les mesures de caràcter pressupostari que siguen oportunes per a donar compliment als manaments continguts en el present acord.
  
València, 10 de setembre de 2004
  
El vicepresident i secretari del Consell de la Generalitat,
  
VÍCTOR CAMPOS GUINOT